projecte-aina/catalan_government_crawling huggingface dataset:
Visualitza la presentació pública de la recerca que es va fer el 18 d'octubre de 2011
Aquest informe complementa l'estudi Estrangers a les presons catalanes i fa un aprofundiment qualitatiu d'aquell estudi.
Recull les particularitats de cadascun dels casos seleccionats i profunditza en l'experiència migratòria de l'estranger, la seva situació familiar i social aquí i al seu país, la seva trajectòria delictiva, la seva experiència penitenciària i les expectatives cara el futur un cop surti de la presó.
Totes aquestes aportacions es descriuen però també s'interpreten i es valoren per tal que ajudin a establir nous matisos a tenir en compte per valorar les necessitats d'intervenció amb la població estrangera als centres penitenciaris i les seves perspectives específiques d'inserció social.
La principal conclusió d'aquesta part de l'estudi és la identificació dels dos elements clau que permeten definir unes perspectives de futur pessimistes, incertes o optimistes respecte les possibilitats dels estrangers encarcerats un cop surtin de presó.
Aquests dos elements clau per pronosticar-ho són: 1) la distància que hi ha entre les expectatives de futur i les possibilitats reals d'assolir-les, i 2) la pròpia voluntat de la persona.
Informe executiu en català [PDF, 248 KB]
Informe executiu en castellà [PDF, 254 KB]
estrangers / delinqüència / immigració i emigració / presons / reinserció social
El passat 27 de març a les 17.00 h el CEJFE va presentar la primera sessió d'investigació del 2012: "Victimologia i ciberdelicte en menors".
Es van donar a conèixer els resultats de dues investigacions que van rebre suport econòmic a través de la convocatòria pública anual de beques de recerca de l'any 2011.
La temàtica que tracten obrien línies d'investigació fins aquell moment poc explorades en el nostre context i les propostes que aportaven podien introduir millores en els processos de treball dels professionals de l'àmbit de l'execució penal.
La primera recerca, Victimologia del desenvolupament: incidència i repercussions de la victimització i la polivictimització en joves catalans, la van presentar dues de les seves autores, Judit Abad Gil i Noemí Pereda Beltran, professores del Departament de Personalitat, Avaluació i Tractament Psicològics de la Universitat de Barcelona, i membres del Grup de Recerca en Victimització Infantil i Adolescent (GReVIA).
Hi analitzaven la victimització que pateixen nens, nenes i adolescents relativa a delictes comuns, la victimització per part de cuidadors o per part d'iguals, la victimització sexual, la victimització indirecta (ser testimoni de delictes) i la victimització via Internet.
Van entrevistar un total de 123 menors d'edat atesos a centres de salut mental de Barcelona, avaluant el seu malestar psicològic i la presència de psicopatologia.
També s'han estudiat les característiques i el perfil dels victimaris.
Les victimitzacions normalment s'inicien en la infància, les provoca algú de l'entorn habitual i tenen un efecte negatiu en l'estat emocional del menor que pot afectar al seu desenvolupament.
Els resultats demostren que hi ha una alta freqüència d'aquests casos entre la població infantil i adolescent i confirmen que l'acumulació d'experiències victimitzants pot provocar nivells més elevats de psicopatologia general, així com de simptomatologia internalitzant i externalitzant en els adolescents polivictimitzats.
La segona recerca, Anàlisi i abordatge de l'assetjament entre iguals mitjançant l'ús de les noves tecnologies, la va presentar la seva autora, M. José Bartrina Andrés, psicòloga, pedagoga i responsable de l'Equip Tècnic de Menors núm. 2 de Barcelona.
Estudia un fenomen emergent en la nostra societat: l'assetjament entre iguals mitjançant l'ús de les noves tecnologies.
El fàcil accés i l'ús generalitzat d'aquests dispositius, sobretot de les xarxes socials, exposen els menors a uns riscos nous i elevats.
La mostra d'aquest segon estudi es compon de 185 expedients de la Fiscalia de Menors i ens ofereix un perfil tant dels ofensors com de les víctimes.
Com ja s'apuntava en la recerca anterior, els resultats incidien en el fet que patir assetjament suposa per a les víctimes una greu afectació emocional i psicosocial.
Igualment remarcava la importància de la prevenció mitjançant la protecció i l'educació dels menors en l'ús de l'espai virtual, així com l'assessorament als adults, que han de tenir elements per poder fer-ne una correcta supervisió.
Almenys 3 de cada 10 persones adultes amb intervenció medicoforense per agressió sexual a Barcelona presenten sospita de submissió química.
Aquesta s'associa a amnèsia, autor acabat de conèixer, consum previ d'alcohol, i detecció en orina de substàncies psicoactives no esperades.
submissió química / agressió sexual /valoració medicoforense / anàlisi toxicològica
L'estudi analitza l'experiència pilot de Mediació Familiar en casos arxivats dels Jutjats de Violència sobre la Dona entre abril del 2008 i desembre del 2010.
Els resultats obtinguts mostren l'efectivitat del programa i la necessitat de seguir treballant-hi.
mediació familiar / violència sobre la dona / comunicació interpersonal / reincidència / satisfacció
La regulació de la successió intestada projecta la funció social del dret de successions (la protecció de la família).
El règim català de la successió intestada contingut al Codi Civil de Catalunya (Llei 10/2008, del Llibre quart del Codi Civil de Catalunya) constitueix una regulació moderna i innovadora, car adopta criteris de política legislativa en sintonia amb les formes de vida del segle XXI.
Recerca en català [PDF, 600 KB]
successió intestada / ordre de succeir / ordres successoris / principi de proximitat de grau / dret de representació
El contracte de serveis es analitzat en aquest treball des d' una perspectiva sistemàtica, desgranant tots els elements de una possible regulació sobre serveis –avui inexistent a Catalunya- amb el propòsit de definir la figura jurídica i dotar-la de un contingut normatiu que pugui resultar d'utilitat pels tribunals i els operadors jurídics que es troben cada dia amb supòsits pràctics d'aquesta modalitat de contracte.
Recerca en català [PDF, 939 KB]
serveis / tipicitat / obligacions de fer / obligacions de medis i de resultats / responsabilitat civil / capacitació professional / informació-cooperació/ remeis
Estudi de la presència de cocaïna i opiacis en saliva, en subjectes sospitosos de conduir sota els efectes de les drogues.
Aplicació d'un test d'immunoassaig (Cozart).
Confirmació i quantificació dels resultats positius (CG-EM).
Comparació amb alteracions clíniques en els subjectes.
No hi ha diferències entre concentracions de droga i signes clínics avaluades.
Recerca en català [PDF, 439 KB]
drogues d'abús / anàlisi saliva / medicina legal
El treball analitza les institucions de protecció de la persona en el dret civil de Catalunya, d'acord amb la nova regulació del llibre segon CCCat: la potestat parental, la tutela, la curatela, el defensor judicial, la guarda de fet, l'assistència, la protecció patrimonial de la persona discapacitada o dependent, i la protecció dels menors desemparats.
dret civil català / dret de família / institucions de protecció de la persona
En aquesta investigació, hem comparat tres mostres (amb diagnòstic de trastorn de la personalitat, amb trets disfuncionals de la personalitat i sans) per tal de valorar quina disposa d'un funcionament parental més acurat.
Dels resultats obtinguts, malgrat el petit tamany de la mostra, podem afirmar que els progenitors sans obtenen millors resultats que els altres dos, i que els que disposen de trets disfuncionals tenen un funcionament més adequats que els que tenen un diagnòstic.
Recerca en català [PDF, 291 KB]
trastorns de la personalitat / capacitat parental / habilitats parentals / trets disfuncionals / SATAF
Les infraccions penals en matèria de seguretat viària constitueixen un dels grups delictius que més interès teòric i pràctic han despertat en la doctrina i la jurisprudència.
Per aquest motiu, al llarg de la recerca s'ha dut a terme l'anàlisi dels diferents il·lícits penals des d'una perspectiva interdisciplinar i transversal on no tan sols han tingut cabuda les reflexions teòriques i pràctiques sobre els arts. 379 i ss. CP, sinó també la valoració dels problemes processals i criminològics que són propis d'aquests fets justiciables que es vinculen amb la seguretat viària.
Recerca en català [PDF, 948 KB]
sinistralitat vial / violència vial / nou Dret Penal vial / delictes de perill presumpte / administrativització del Dret Penal / conducció a velocitat excessiva / alcoholèmies / conducció sense permís / presumpcions iuris et de iure i iuris tantum / test d'alcoholèmia / judicis ràpids / dret de defensa / conformitat / pena de treballs en benefici de la comunitat
L'objectiu principal d'aquest estudi consisteix a determinar quines implicacions té en l'ordenament jurídic civil català l'aprovació de la Directiva 2008/122, del Parlament Europeu i del Consell, 14.1.2009, relativa a la protecció dels consumidors respecte a determinats aspectes dels contractes d'aprofitament per torn de béns d'ús turístic, d'adquisició de productes de vacances de llarga durada, de revenda i d'intercanvi.
Recerca en català [PDF, 948 KB]
dret civil català / comunitat especial per torns / aprofitament per torns de béns per a ús turístic / competència en matèria civil / competència en matèria de consum / competència per a la transposició de directives comunitàries / Codi civil de Catalunya
Verificada la insuficiència del binomi habitatge en propietat-habitatge de lloguer per a complir les finalitats de l'art. 47 CE, es proposen formes de tinença alternatives en dret civil entre ambdues opcions, reformulant alguns drets actuals i estudiant alguns sistemes exitosos en dret comparat.
tributació / beneficis fiscals / deduccions de l'IRPF / constitució de l'arrendament / expropiació de l'usdefruit / masoveria urbana / tinença immobiliària / dret d'ús / dret d'habitació / lloguer / propietat / arrendament amb opció de compra / mercat hipotecari / funció social de la propietat / desnonament / processos arrendataris / dació en pagament / habitatge / crisi financera / entitat de crèdit / 3 consumidors / SOCIMI / agències de rating / contracte d'habitacions / arrendament real / propietat horitzontal en subcomunitats / assequibilitat / censos
L'objectiu principal d'aquesta recerca és conèixer com funciona, dins de l'àmbit del procés penal (recursos socials públics, advocats, policia i jutjats), el servei d'interpretació en casos de dones que han patit violència de gènere i no parlen català ni castellà, si realment es garanteix la comunicació i si les dones que pateixen una barrera idiomàtica tenen accés als recursos en les mateixes condicions que les dones espanyoles.
Recerca en català [PDF, 187 KB]
violència de gènere / barrera idiomàtica / dones immigrades / sistema penal
S'han estudiat els interns per delictes contra la seguretat viària de dos centres penitenciaris per esbrinar quin percentatge representen del total i les seves possibles característiques diferencials respecte dels altres interns i de la població general.
Especialment s'ha estudiat si són persones que presenten psicopatologia o alcoholisme o bé són socialment i psicopatològicament normatives però han patit un cúmul de circumstàncies fortuïtes relacionades amb la conducció i l'alcohol que els ha dut a la presó.
Recerca en català [PDF, 254 KB]
Recerca en castellà [PDF, 276 KB]
alcohol / presons / tractament penitenciari / delictes de trànsit / drogoaddicció
Com a conseqüència dels canvis legislatius introduïts en el Codi penal i l'augment de la població penitenciària per delictes contra la seguretat del trànsit, es va elaborar i implementar el programa CONTE (Conducció Temerària).
Des del seu inici, 93 interns han participat en el programa i sobre aquests s'han recollit dades sociopersonals i altres d'específiques relacionades amb la conducció.
Davant de l'absència de dades sobre subjectes empresonats per delictes contra la seguretat viària, es va plantejar avaluar el perfil psicològic d'aquests.
En relació amb les dades sociopersonals cal destacar que la franja d'edat en la qual se situa el major nombre d'interns és entre els 30 i 40 anys i un 50% presenta una problemàtica d'alcoholisme.
Pel que fa als trets de personalitat, destaquen un elevat neuroticisme, una baixa responsabilitat i obertura i una puntuació elevada en l'agressivitat física i en la impulsivitat motora.
La realització d'aquest tipus d'estudis podria afavorir el disseny de programes ajustats a les característiques sociopersonals d'aquesta tipologia d'interns.
Recerca en català [PDF, 150 KB]
Recerca en castellà [PDF, 154 KB]
presons / tractament penitenciari / delictes de trànsit / criminologia / psicologia
Com a conseqüència dels canvis legislatius introduïts en el Codi penal i l'augment de la població penitenciària per delictes contra la seguretat de trànsit, s'ha elaborat i implementat el programa CONTE (Conducció Temerària) en el Centre Penitenciari d'Homes de Barcelona.
Des de la seva implementació a l'abril del 2008, 93 interns han participat en el programa en onze edicions.
El programa té una durada d'un mes, amb 16 sessions, quatre setmanals d'una hora i mitja cadascuna.
Es descriu el contingut i objectiu de les sessions.
Els interns que han participat han manifestat la seva satisfacció amb el programa.
En un futur caldria establir mesures per avaluar l'eficàcia d'aquest tipus de programes.
Recerca en català [PDF, 157 KB]
Recerca en castellà [PDF, 153 KB]
presons / tractament penitenciari / delictes de trànsit / criminologia / psicologia
Aquest treball tracta sobre la violència.
Específicament sobre el que els joves entre 14 i 23 anys en pensen.
Socialment la violència s'associa al fet de ser home.
Per tant, podem pensar que per demostrar la seva virilitat molts homes joves la poden utilitzar.
Però, què passa en el cas de les joves?
Per què la violència continua sent una eina no de supervivència sinó d'estil de vida?
Com podem entendre aquestes subtileses que de vegades s'escapen a primer cop d'ull?
Aquest estudi és ambiciós, però al mateix temps realista.
Busquem conèixer, entendre i contribuir a crear línies d'accions que facilitin l'eradicació de la violència.
Sabem que amb un sol estudi i de curta durada és impossible, però el que volem és iniciar aquest procés.
Per això, aquest estudi utilitza una metodologia variada (IAT, foto intervenció i entrevistes) que ha permès veure la part qualitativa, de vegades oblidada, però que ens permet veure, pel seu caràcter il·lustrador, allò que la simple utilització quantitativa no reflecteix per si mateixa.
La població estudiada són joves a disposició judicial, pares i mares, professionals del Servei de Justícia i joves que no es troben en disposició judicial.
Els resultats obtinguts posen sobre la taula la convivència de les idees tradicionals sobre el que és ser home, el que és ser dona i el que s'entén per violència, amb el mite d'igualtat i no masclisme.
Invita a aprofundir en les raons per continuar mantenint la violència com a forma no sols de resolució de conflicte, sinó com a estil de vida lligat al fet de ser d'un sexe o de l'altre i de caràcter immodificable.
Des de les dades obtingudes i la seva anàlisi proposem, en termes generals, la continuïtat de la recerca, la formació sobre sexualitat, gènere, violència, vincles, poder, etc. I activitats cap a la sensibilització.
Recerca en català [PDF, 770 KB]
violència / gènere / joves / justícia juvenil / societat
L'objecte de la recerca és analitzar l'aplicació a Catalunya de la mesura d'expulsió prevista a l'article 89 del Codi penal en el cas de les dones penades, fer-ne la valoració corresponent i, si s'escau, plantejar alternatives d'actuació.
La recerca constata les dificultats d'aplicació del principi constitucional de reinserció i d'altres de previstos a la legislació penitenciària en relació amb el col·lectiu de penats estrangers en situació irregular.
La pràctica penitenciària observada a Catalunya en els darrers anys ha fet una aposta clara per l'acolliment dels penats estrangers en el territori, en general, amb independència de la seva situació administrativa.
Aquesta pràctica ha generat una important expectativa de romandre en el territori per part de bona part d'aquests penats.
Per la seva banda, els jutges i tribunals han obviat en general i sota diversos arguments i fonaments el mandat del legislador en les diverses ocasions en què aquest ha fet l'aposta per l'expulsió dels penats estrangers en situació irregular.
Aquesta posició oficial majoritària contrària a l'expulsió ha coincidit plenament amb el desig de la majoria de la població reclusa estrangera clarament contrària a la seva expulsió.
Les diverses opcions legals que poden implicar el retorn del penat al seu país de residència resulten estranyament aplicades per part dels tribunals i en menor mesura per la mateixa Administració penitenciària.
Aquesta no-actuació i la manca d'alternatives legals provoquen situacions divergents de caràcter negatiu que atempten clarament contra el principi d'igualtat, contra la finalitat reinsertadora de les penes i poden resultar generadores d'inseguretat pública.
Conscients i coneixedors de les dificultats actuals, els autors estableixen diverses vies d'actuació en la línia de superar aquesta situació.
Es proposa una reforma en profunditat de l'art. 89 del Codi penal i s'obre la via favorable a l'establiment d'una nova llibertat condicional per a penats estrangers en situació irregular i que han assolit el compliment de la meitat de la pena privativa imposada.
Recerca en català [PDF, 258 KB]
Recerca en castellà [PDF, 227 KB]
dret penitenciari / dret penal / estrangers / presons / expulsió / tribunals
La recerca intenta descriure els factors endògens i els factors exògens que intervenen en la possibilitat de reinserció social de les persones immigrants que surten de la presó de Tarragona.
Com a factors endògens, els autors analitzen el capital social de l'intern penitenciari i la seva visibilitat com a ciutadà i membre d'una comunitat en la societat d'acollida.
Com a factors exògens, els autors parlen de la família de l'intern immigrant, l'accés a l'habitatge i al treball.
Aquests tres factors són els que consideren cabdals per garantir una reinserció social.
La metodologia de la recerca és qualitativa i les tècniques utilitzades són l'entrevista en profunditat i l'anàlisi de les xarxes socials.
Dels resultats s'extreu que hi ha escassetat de recursos en la xarxa social externa que ajudi a la reinserció social de la persona encarcerada, i més quan aquesta és immigrant.
Es produeix una forta estigmatització ("disminuït social" se'n diu) pel fet d'haver estat a la presó i no tant per una escassa productivitat laboral.
Respecte als programes de reinserció del Centre Penitenciari de Tarragona, tant els interns com els mateixos funcionaris coincideixen a valorar-los poc útils per canviar els hàbits de vida o les circumstàncies que han dut el penat a cometre un delicte.
Respecte als factors exògens, especialment pel fet de ser immigrants, tenir família és el factor més determinant per poder accedir als altres dos factors, habitatge i treball.
En aquest sentit, els immigrants que tenen una xarxa social inestable o segmentada són els que tenen pitjor pronòstic de reinserció.
immigració / reinserció social / presons / presos / tractament penitenciari
Hi ha un ampli consens a afirmar que els agressors de parella constitueixen un grup molt heterogeni.
Per tant, intervencions homogènies no poden ser eficaces.
L'objectiu d'aquesta recerca ha estat validar la primera proposta tipològica realitzada amb agressors de parella en una mostra espanyola.
Estudis internacionals avalen aquesta metodologia classificatòria i la proposen com una eina eficaç per dissenyar programes de tractaments ajustats a les necessitats dels agressors.
Seguint un procediment similar al dels estudis internacionals, s'ha aplicat un protocol d'avaluació que cobreix aquelles facetes que poden contribuir a l'etiologia de la conducta violenta contra la parella i a la classificació dels agressors.
Les variables analitzades són: autoestima, distorsions cognitives, trastorns de la personalitat, ira, conflictes de parella, impulsivitat, afecció, empatia i desitjabilitat social.
Cinquanta interns del Centre Penitenciari Brians-2, condemnats per un delicte en el qual la víctima era la parella o exparella, van ser avaluats entre els mesos d'abril i d'octubre del 2009.
L'anàlisi de conglomerats ha permès classificar la mostra en dos grups que es diferencien partint de les variables d'interès.
El grup 1 (23 subjectes) correspon al subtipus normalitzat: baixa psicopatologia, major empatia i afecció segura.
El grup 2 (27 subjectes) podria ser etiquetat com a antisocial o patològic per la seva major psicopatologia, els antecedents i la impulsivitat i la seva menor empatia i afecció (insegur/hostil).
Aquests resultats contribueixen a avalar l'aproximació tipològica com un mètode útil en la classificació d'agressors i una eina d'interès per als equips terapèutics.
S'evidencia la necessitat d'aplicar programes de tractament diferenciats que permetin gestionar de manera més productiva els recursos disponibles.
Treballar amb grups homogenis farà més efectiva la intervenció i ajudarà el terapeuta a anticipar el comportament del grup i dissenyar actuacions concretes amb vista a una evolució favorable.
Recerca en català [PDF, 458 KB]
Recerca en castellà [PDF, 469 KB]
violència de gènere / violència domèstica / victimologia / tractament penitenciari / psicologia: trastorns de la personalitat / psicopatologia / presons / maltractaments
Els delictes contra la llibertat sexual a la infància són un greu problema social, atesa l'especial vulnerabilitat dels menors i els efectes que el delicte pot suposar en el seu desenvolupament.
En el cas dels menors que arriben al sistema judicial, aquesta vulnerabilitat augmenta pel possible efecte de la victimització secundària.
Aquesta recerca parteix de la necessitat de conèixer de manera objectiva les característiques dels menors presumptes víctimes d'abús sexual derivats a l'Equip d'Assessorament Tècnic Penal de Barcelona, atès que, si bé hi ha múltiples estudis descriptius amb aquest tipus de població en altres territoris nacionals o en altres països, mai no s'havia realitzat un estudi d'aquestes característiques en el servei de l'EATP.
En aquest estudi es van analitzar les dades de 100 menors presumptes víctimes de delictes contra la llibertat sexual, denunciats a la província de Barcelona i derivats al nostre servei per demanda judicial durant un període d'un any.
Les principals variables analitzades es van agrupar en les àrees següents: antecedents del delicte (personals i sociofamiliars), variables relacionades amb el delicte (variables judicials, del presumpte agressor i de la intervenció del nostre servei) i conseqüències judicials, personals i sociofamiliars del delicte.
Els resultats de l'estudi destaquen que la majoria dels menors són nascuts a Catalunya, tenen més de nou anys i les tres quartes parts són nenes.
La meitat de les famílies tenen un perfil tradicional i l'altra meitat són monoparentals o reconstituïdes; es valora un estil educatiu adequat en la majoria dels casos.
Es copsa una escassa presència d'antecedents familiars significatius.
En els menors predominen els trets de personalitat de submissió, conformisme i introversió, i presenten una escassa psicopatologia prèvia.
Predominen els abusos sexuals crònics realitzats per una persona de l'entorn familiar del menor.
En general, els testimonis dels menors sobre l'abús resulten globalment creïbles, i és molt baixa la proporció dels testimonis no creïbles.
Les principals seqüeles psicològiques copsades en els menors són la simptomatologia ansiosa i posttraumàtica, i hi predominen també els sentiments de rebuig envers l'agressor.
Recerca en català [PDF, 1,7 MB]
abús sexual infantil / delictes sexuals / diagnòstic / infants maltractats / menors / psicologia jurídica / psicopatologia / víctima / victimologia